Iako novo tržište generičkih vršnih domena nije ispunilo očekivanja jer je potražnja među korisnicima znatno manja no što se očekivalo, njegov je rast veći od rasta naslijeđenih vršnih domena.

Karta nazivâ domena znatno je izmijenjena u protekle dvije godine zbog uvođenja novih generičkih vršnih domena (npr. .car, .hotel) nakon što je Internetska organizacija za dodjeljivanje nazivâ i brojeva (ICANN) otvorila prostor generičkih vršnih domena. U trenutku sastavljanja ovog izvješća preneseno je 1 200 novih generičkih vršnih domena te se procjenjuje da će ih više od 1 240 do kraja ICANN-ove fiskalne godine 2018. biti potpuno preneseno i funkcionalno. Njihove registracije trenutačno uključuju ukupno 25,6 milijuna nazivâ domena od 329,3 milijuna registriranih domena u svijetu (142,7 milijuna registrirano je pod nacionalnim vršnim domenama).

U razdoblju obuhvaćenom ovim izvješćem smanjio se rast nacionalne vršne .eu domene u skladu s drugim europskim nacionalnim vršnim domenama. Tijekom 2016. godišnji rast .eu domene bio je negativan. Na kraju 2015. ukupan broj registracija iznosio je 3 862 467, dok je 31. prosinca 2016. iznosio 3 760 695. To prošlogodišnje smanjenje može se pripisati nizu čimbenika u okruženju sustava nazivâ internetskih domena (DNS) i izvan njega, kao što su zasićenost tržišta, veća konkurentnost, manja promidžba registrara koji su se uključili u nove registre generičkih vršnih domena i, u nekim slučajevima, stagnacija gospodarstva, koji su utjecali i na druga poduzeća iz sektora, ali i stalnim nastojanjima da se iz baze podataka Whois uklone nazivi domena s netočnim podacima.

U skladu s člankom 8. Uredbe (EZ) br. 733/2002 o uvođenju vršne .eu domene Komisija mora Europskom parlamentu i Vijeću dostaviti izvješće jednu godinu nakon donošenja Uredbe i nakon toga svake dvije godine. Ovo izvješće odnosi se na provedbu, funkcioniranje i učinkovitost vršne .eu domene u protekle dvije godine, odnosno tijekom razdoblja od 1. travnja 2015. do 31. ožujka 2017.

Na temelju podnesaka koje su Komisiji dostavili Cipar, Grčka i Bugarska u pogledu preferiranih verzija nastavka .eu EURid je 5. svibnja 2010. ICANN-u podnio zahtjev za verzije vršne .eu domene na ćirilici i grčkom pismu. Najprije se smatralo da su niz .ευ napisan na grčkom pismu i niz .ею napisan na ćirilici zbunjujuće slični postojećem nizu ASCII znakova nacionalne vršne domene (.eu) pa je stoga njihovo uvođenje podvrgnuto dugotrajnom postupku ocjenjivanja.

Dok je ćirilični niz (.ею) uspješno prošao ubrzani postupak IDN-a, grčki niz (.ευ) nije prošao korak tehničkog ocjenjivanja jer je „ili vizualno identičan ili se vizualno može zamijeniti s barem trima nizovima iz norme ISO 646-BV: ‚.eu’, ‚.ev’ i ‚.ey’”.

U listopadu 2014., nakon zahtjeva za ponovno ocjenjivanje, utvrđeno je da niz .ευ nije zbunjujuće sličan nizovima .ev i .ey,, ali je zbunjujuće sličan nizovima .EV i .EY.

Dana 23. lipnja 2016. radna skupina osnovana kako bi pružila daljnje smjernice za metodologiju za drugi postupak ocjenjivanja sličnosti nizova, uključujući tumačenje podijeljenih preporuka, preporučila je da bi u slučaju zbunjujuće sličnosti s drugim nizovima koji su napisani velikim slovima, ali ne i s nizovima koji su napisani malim slovima, prednost trebalo dati nizu koji je napisan malim slovima.

U trenutku sastavljanja ovog izvješća razmatra se mogućnost osnivanja druge radne skupine za uvođenje ocjenjivanja mjera za ublažavanje zbunjujuće sličnosti na razini registra.

5.Funkcioniranje Registra

5.1.Registar

EURid je europska neprofitna organizacija sa sjedištem u Diegemu (Belgija) i regionalnim uredima u Stockholmu, Pragu i Pisi. Čine je dva člana osnivača, DNS Belgija (registar .be domene) i Istituto di Informatica e Telematica (registar .it domene) te osam pridruženih članova. To su ARNES (registar .si domene), CZ.NIC (registar .cz domene), Business Europe (konfederacija 39 federacija povezanih s tom industrijom iz 33 zemlje), Odbor za internet ECTA-e (Udruženje za žigove Europske zajednice ), EMOTA (Europsko udruženje za e-trgovinu i prodaju različitim kanalima), IAB Europe (Udruga za interaktivni marketing), CECUA (Konfederacija europskih računalnih korisnika) i UEAPME (Europsko udruženje obrtnika te malih i srednjih poduzeća). Marie-Emmanuelle Haas, odvjetnica za prava intelektualnog vlasništva, pridružila se 2016. kao neovisna članica.

Lokacije glavnih poslužitelja EURid-a nalaze se u Amsterdamu i Luxembourgu. Oba poslužitelja imaju jednaku opremu. Samoupravljački poslužitelji EURid-a nalaze se u Amsterdamu, Ljubljani, Londonu i Pragu, dok tri pružatelja usluga slanja na bilo koju adresu (eng. anycast), DENIC, NETNOD i DYN, imaju domenske poslužitelje u cijelom svijetu.

Kad je riječ o ljudskim resursima, na kraju prvog tromjesečja 2017. ukupno je 50,3 zaposlenika u punom radnom vremenu radilo u četirima uredima EURid-a. Većina je u timu za vanjske odnose (koji je zadužen za pružanje usluga upravljanja korisnicima i podrške na svim jezicima EU-a) i Tehničkom odjelu.

5.2.Odnosi s registrarima

U skladu s postojećim uredbama Registar .eu domene ne postupa kao registrar. Prioritet EURid-a i dalje je pružati kvalitetne usluge za svoja 693 akreditirana registrara. Broj akreditiranih registrara u protekle se dvije godine neznatno smanjio sa 751 na kraju prvog tromjesečja 2015. zbog daljnjeg spajanja registrarskih računa te su brojni europski i svjetski akteri kupili nekoliko manjih registrara.

U studenom 2016. Registar .eu domene uveo je instrument jedinstvenog područja plaćanja u eurima (SEPA) i takozvani sustav naknadnog plaćanja, čime su registrari dobili mogućnost da se njihove naknade za transakcije sada izravno naplaćuju s njihovih bankovnih računa. Nadalje, EURid obraća veću pozornost na registrare s neplaćenim računima te je, u skladu s tim, blokirao nekoliko računa.

5.3.Međunarodni odnosi

U izvještajnom razdoblju Registar .eu domene i dalje je redovito i proaktivno bio prisutan u internetskom ekosustavu. To uključuje: